Quaida da grassins

Grassins fatgs sez gustan stupent – e quai betg ma da Nadal! I dat ina massa recepts excellents per far grassins e biscuits e tar il temp da Nadal tutgan simplamain era stailas-chanella, croccants e milanais. Sche jau guard tras ils cudeschs da cuschinar e ves là las bellas fotografias cun ils biscuits che fan quaida, na facilitescha quai insumma betg la decisiun, tgenins che jau duai far. Ils davos onns hai jau chattà – per mai – ina buna soluziun: mintgin en nossa famiglia dastga giavischar ina sort. Quai dat damai en tut quatter ed alura fatsch jau suenter forsa anc duas trais sorts supplementaras. Bleras giadas vuless ins dentant era empruvar ora novas sorts e guardar sco quellas gustan. – Quai pudess ins bain far era durant l’onn.I na sto numnadamain betg esser advent u Nadal per far biscuits. Enstagl da turta u cake pudess ins gea servir era la stad ina giada grassins tar il café u purtar l’avust sco regalin puglinas fatgas sez.

Ah, gea, quai fatsch jau uss gist immediat: jau vom a far puglinas da cocos e da nitscholas. Damaun avain nus alura in bun dessert ed ils alvs d’ov ch’èn restads da la davosa carbonara èn era gist duvrads. N’hai jau betg tschiffà gist duas mustgas en in schlop? 

Cun salids cordials
Karin Kohler-Pattis